Έντονες αντιδράσεις στο εσωτερικό της Τουρκίας προκαλούν οι εκτιμήσεις έκθεσης της αμερικανικής δεξαμενής σκέψης Rand Corporation για ενδεχόμενο νέο πραξικόπημα στην Τουρκία. Η έκθεση επικαλείται την δυσφορία αρκετών αξιωματικών μεσαίου βεληνεκούς του τουρκικού στρατού αναφορικά με την απέλαση άλλων αξιωματούχων των ενόπλων δυνάμεων της χώρας μετά το αποτυχημένο πραξικόπημα του 2016.

Σύμφωνα με την έκθεση οι αρχές της Τουρκίας διενεργούν κατά καιρούς εφόδους σε ύποπτους πραξικοπηματίες τους οποίους παραπέμπουν σε δίκες. Αυτές οι έφοδοι οδήγησαν στη σύλληψη περίπου 700 ανθρώπων συμπεριλαμβανομένων μελών των ενόπλων δυνάμεων και της δικαστικής εξουσίας.

Φήμες ή σοβαρό ενδεχόμενο;

Η αίσθηση που υπάρχει στην Άγκυρα σύμφωνα με δημοσιεύματα στον ξένο τύπο είναι πως πρόκειται για φήμες και τίποτα περισσότερο. Ωστόσο αρκετοί αρθρογράφοι που γράφουν υπέρ της κυβέρνησης Ερντογάν, καθώς επίσης και κυβερνητικοί εταίροι δεν κρύβουν την ανησυχία τους δηλώνοντας δημοσίως πως όλα αυτά είναι πολύ ανησυχητικά.

Ο Χασάν Μπαρσί Γιαλσίν, ακαδημαϊκός και αρθρογράφος στην Σαμπάχ, ανέφερε στο άρθρο του τη Δευτέρα ότι θα πρέπει να ληφθούν σοβαρά υπόψη τα όσα αναγράφονται στη συγκεκριμένη έκθεση, καθώς η δεξαμενή σκέψης Rand εργάζεται απευθείας για το Αμερικανικό Υπουργείο Άμυνας.

«Κανείς δεν πρέπει να βλέπει αυτό το θέμα ως θεωρίες συνωμοσίας», αναφέρει χαρακτηριστικά.

"82 εκατομμύρια στις πλατείες"

Τις αναφορές αυτές σχολίασε το Σάββατο και ο ίδιος ο Ερντογάν λέγοντας ότι κανείς δεν πρέπει να ξεχνά την αντίδραση του τουρκικού λαού στο πραξικόπημα του 2016, ούτε και να έχει αμφιβολία ότι αν υπάρξει επόμενη φορά, όλοι θα βγουν στις πλατείες.

Σε περίεργη θέση ο Τούρκος Υπουργός Άμυνας

Η έκθεση αναφερόμενη πάντως στον Τούρκο Υπουργό Άμυνας Χουλουσί Ακάρ έλεγε πως είναι ο άνθρωπος στον οποίο θα μπορούσαν οι ΗΠΑ να στηριχθούν για τις αμερικανοτουρκικές σχέσεις σε μια Τουρκία που το 90% του πληθυσμού έχει αρνητικές απόψεις για την Αμερική.

Οργή από Μπαχτσελί και Τσελίκ

Ο ηγέτης του εθνικιστικού κόμματος Ντεβλέτ Μπαχτσελί είπε ότι όσοι αναφέρονται στις φήμες για νέο πραξικόπημα στην Τουρκία είναι προδότες της χώρας του.

«Αν οποιοσδήποτε σκέφτεται ένα πραξικόπημα, τότε θα αντιμετωπίσει την αντίσταση 82 εκατομμυρίων στην Τουρκία», ανέφερε χαρακτηριστικά.

Από την πλευρά του ο Υπουργός Εσωτερικών Σουλεϊμάν Σοϋλού ανέφερε στη Χουριέτ πως δεν υπάρχει οργανισμός ή άτομο στην Τουρκία που μπορεί να επιχειρήσει σήμερα πραξικόπημα, τονίζοντας ότι η Κυβέρνηση είναι έτοιμη να το αντιμετωπίσει.

Ο εκπρόσωπος του κυβερνώντος κόμματος Ομέρ Τσελίκ δήλωσε από την πλευρά του ότι δεν υπάρχουν τέτοια πράγματα τονίζοντας πως όλες οι δομές της τουρκικής κυβέρνησης τελούν σε επιφυλακή και είναι πλήρως ταυτισμένες με τη δημοκρατία.

«Οι τουρκικές ένοπλες δυνάμεις κάνουν το καθήκον τους με ηρωισμό. Φέρνουν σε πέρας όλες τις επιχειρήσεις μας στη Συρία. Οι φήμες για πραξικοπήματα είναι μια προσπάθεια για να κλείσουν τα μάτια και το μυαλό του κράτους, το οποίο πρέπει να βλέπει στο εξωτερικό. Όλοι οι θεσμοί του κράτους έδειξαν την δέσμευση τους για τη δημοκρατία», ανέφερε ο Τσελίκ.